Chongjin

Chongjin (Chosŏn'gŭl: 청진시; MR: Ch'ŏngjin-si) merupakan ibu kota wilayah Hamgyong Utara di Korea Utara serta bandar ketiga terbesar di negara tersebut.

Geografi 
Chongjin terletak di kawasan timur laut Korea Utara berdekatan Teluk Korea Timur di Laut Jepun. Sungai Sosong mengalir melalui bandar ini dan merupakan kawasan Gunung Komal.

Sejarah 
Sebelum pendudukan Jepun di Korea, Chongjin merupakan sebuah kampung perikanan kecil. 

Ketika Perang Jepun-Rusia pada 1904, pihak Jepun telah menetapkan kem bekalan di sini berikutan kedudukannya yang terletak berdekatan Manchuria. Pihak Jepun tetap berada di situ selepas perang, dan menjadikan Chongjin sebagai bandar pelabuhan untuk barangan-barangan Korea dan China. Ketika ini, bandar ini digelar "Seishin", sebutan Jepun bagi nama bandar tersebut.

Semasa kebuluran Korea Utara pada 90-an, Chongjin merupakan salah satu kawasan yang paling teruk terjejas, dengan bekalan makanan yang terjejas sehingga kadar kematian dikatakan pada 20%.

Pentadbiran 
Bandar ini ditadbir di bawah wilayah Hamgyong Utara sejak 1987 hingga kini. Namun, Chongjin pernah menjadi bandar pentadbiran langsung sebanyak dua kali. Chongjin dibahagikan terhadap tujuh buah wad (구역, kuyŏk).

Ekonomi 
Chongjin merupakan pusat perkilangan besi keluli dan gentian penting untuk Korea Utara. Meskipun begitu, aktiviti perkilangan di Chongjin kini terjejas akibat kekurangan bahan mentah. Bandar tersebut juga memegang kira-kira 24% dari perdagangan asing negara dan memiliki konsulat China yang berhubung dengan pihak saudagar China di kawasan timur laut Korea Utara. Bandar ini juga menempatkan sebuah pasar yang bernama Pasar Sunam.

Perkapalan 
Pelabuhan Chongjin telah menjalinkan hubungan dengan pelabuhan-pelabuhan Asia Timur dan Tenggara. Daripada lapan buah pelabuhan antarabangsa di Korea Utara, pelabuhan ini dikatakan merupakan yang terpenting selepas pelabuhan Nampo. Chongjin juga mempunyai sebuah kelab pelaut bagi mengurusukan kegiatan para pelaut Korea Utara dan negara asing.

Pendidikan 
Bandar ini menempatkan beberapa institut pengajian tinggi awam seperti Universiti Teknologi Chongjin.

Pengangutan 
Chongjin memiliki sebuah lapangan terbang iaitu Lapangan Terbang Chongjin. Chongjin dihubungkan dengan bandar Pyongyang dan Rason melalui Laluan Pyongra.

Hubungan antarabangsa 
Chongjin mempunyai konsulat dari Republik Rakyat China dan Rusia. Bandar ini juga menjalinkan hubungan bandar kembar dengan dua buah bandar di China, iaitu Changchun dan Jilin.

Rujukan

Pautan luar 

 
 

Bandar di Hamgyong Utara
Bandar pelabuhan di Asia